text: কোনও নগর বা শহরের পৌর প্রশাসন প্রতিষ্ঠানের প্রধান বা সর্বোচ্চ কর্মকর্তাকে নগরাধ্যক্ষ বা পৌরকর্তা বলা হয়। সাধারণত একজন নগরাধ্যক্ষ বা পৌরকর্তা সংশ্লিষ্ট নগরী বা শহরের পৌর প্রশাসন প্রতিষ্ঠান (যেমন পৌরসভা, পুরসভা, পৌরসংস্থা, মিউনিসিপ্যাল কর্পোরেশন, সিটি কর্পোরেশন, ইত্যাদি) নির্বাহী পরিষদের প্রধান কর্মকর্তার দায়িত্ব পালন করেন। প্রধান নির্বাহী কর্মকর্তার দায়িত্ব ছাড়াও তিনি প্রায়শই নগর বা শহরের আনুষ্ঠানিক প্রতীক বা প্রতিমা এবং কেন্দ্রীয় সরকারের স্থানীয় প্রতিনিধি হিসেবে কাজ করেন। বৃহৎ নগরীর নগরাধ্যক্ষকে বাংলাদেশে মেয়র () এবং ভারতের পশ্চিমবঙ্গ রাজ্যে মহানাগরিক পদবি দিয়ে নির্দেশ করা হয়।  অপেক্ষাকৃত ক্ষুদ্র শহরগুলির পৌর প্রশাসন প্রতিষ্ঠানগুলি বাংলাদেশে  "পৌরসভা" ও পশ্চিমবঙ্গে "পুরসভা" নামে পরিচিত এবং এগুলির পৌরকর্তাকে বাংলাদেশে চেয়ারম্যান এবং পশ্চিমবঙ্গে সভাপতি পদবি দিয়ে নির্দেশ করা হয়।
   
  বিশ্বজুড়ে অনেক দেশে একজন নগরাধ্যক্ষ বিভিন্ন ধরনের স্থানীয় আইন প্রণয়নসহ নিজস্ব ক্ষমতা ও দায়িত্বের অধিকারী হয়ে থাকেন। ব্যতিক্রম বাদে অধিকাংশ ক্ষেত্রে একজন নগরাধ্যক্ষ বা পৌরকর্তা নগর বা শহরের অধিবাসীদের ভোটে নির্বাচিত হয়ে থাকেন। তবে পৌর প্রশাসন প্রতিষ্ঠান ও কেন্দ্রীয় সরকারের সাথে নগরাধ্যক্ষ বা পৌরকর্তার সম্পর্ক দেশভেদে ভিন্ন হতে পারে এবং সে অনুযায়ী তাঁর ভূমিকা ও দায়িত্ব-কর্তব্যের পরিধি কমবেশি হতে পারে।
  
  তথ্যসূত্র 
  
  বিষয়শ্রেণী:নগর
  বিষয়শ্রেণী:রাজনৈতিক পদবি
title: নগরাধ্যক্ষ